
A yw’ch mudiad wedi ystyried gwahodd unedau o aelodau’r teulu i wirfoddoli gydag ef? Gallai hyn fod yn uned deuluol fwy o faint, fel dau riant a’u plant bach, mam-gu neu dad-cu ac wyresau neu wyrion, neu warcheidwad ac oedolyn ifanc yn eu gofal (yn ogystal â llawer o fathau eraill o deuluoedd). 

Diben y dudalen wybodaeth hon yw galluogi mudiadau i ddeall sut i gynnwys a datblygu cyfleoedd gwirfoddoli i’r teulu cyfan. 


Beth yw gwirfoddoli fel teulu?

Mae gwirfoddoli fel teulu yn galluogi teuluoedd i gyfrannu at eu cymunedau a threulio amser gwerthfawr gyda’i gilydd ar yr un pryd. Mae’r cyfleoedd hyn wedi’u cynllunio i sicrhau bod grwpiau teulu yn gallu gweithio ar weithgaredd a rennir, p’un a yw’n brosiect untro neu’n ymrwymiad rheolaidd. 

Enghreifftiau o weithgareddau gwirfoddoli fel teulu:

· Plannu coed a garddio cymunedol.
· Helpu mewn ffeiriau lleol a digwyddiadau sy’n ystyriol o deuluoedd, cynnal gweithgaredd neu baratoi/rhoi i gadw.
· Cymryd rhan mewn diwrnodau casglu sbwriel neu brosiectau cadwraeth
· Helpu gyda rasys hwyl neu deithiau cerdded elusennol, drwy fod yn swyddog gwirfoddol neu gefnogi gwirfoddolwyr.


Wyddoch chi?

Gall gwirfoddoli fel teulu helpu i gael gwared ar rwystrau fel gofal plant, gan ei gwneud yn haws i rieni a’r rhai sy’n rhoi gofal gymryd rhan mewn gweithgareddau gwirfoddol gyda’u plant.


Beth yw manteision gwirfoddoli fel teulu?

Gall cynnig rolau gwirfoddol sy’n ystyriol o deuluoedd helpu’ch mudiad i dyfu, arloesi, a chysylltu’n ddyfnach â’r gymuned leol.

Dyma sut y gall gwirfoddoli fel teulu fod o fudd i’ch mudiad:

· Mae’n arallgyfeirio eich sylfaen gwirfoddolwyr, gan ennyn diddordeb grwpiau newydd o wirfoddolwyr
· Mae’n meithrin cysylltiadau cymunedol ac yn cryfhau cydlyniant cymdeithasol
· Mae’n annog gwirfoddoli gydol oes drwy ysbrydoli plant i ddod yn wirfoddolwyr yn y dyfodol
· Mae’n dod ag egni ffres a syniadau newydd gan wirfoddolwyr aml-genhedlaeth
· Mae’n codi ymwybyddiaeth o’ch gwaith a’ch cenhadaeth ymhlith teuluoedd lleol
· Mae’n chwalu rhwystrau fel gofal plant, gan sicrhau bod gwirfoddoli yn hygyrch i fwy o bobl


Wyddoch chi?

Pan fydd teuluoedd yn gwirfoddoli gyda’i gilydd, rhieni neu warcheidwaid sy’n gyfrifol am y rhai dan 18 oed. Fodd bynnag, mae’n bwysig sicrhau eich bod chi’n dilyn arferion diogelu o hyd. 


Sut mae gwirfoddoli fel teulu yn cael effaith

Mae gwirfoddoli fel teulu yn cryfhau cysylltiadau teuluol, yn hybu llesiant, ac yn hyrwyddo ymdeimlad o gymuned. Mae’n cynnig cyfle i deuluoedd gamu y tu allan i’w harferion dyddiol, gweithio gyda’i gilydd tuag at nod cyffredin, ac ymfalchïo yn yr hyn maent yn ei gyflawni gyda’i gilydd. 

Mae hefyd:

· Yn meithrin gwerthoedd o dosturi, cyfrifoldeb a chymuned ymhlith plant
· Yn lleihau amser sgrin ac yn cynyddu gweithgarwch corfforol (yn dibynnu ar y gweithgaredd)
· Yn darparu cyfleoedd i gymdeithasu a chwrdd â theuluoedd eraill



Sut i ddenu teuluoedd i wirfoddoli

Mae creu cyfleoedd sy’n ystyriol o deuluoedd yn golygu meddwl am yr hyn y mae teuluoedd ei eisiau a’i angen. Cadwch eich negeseuon yn glir, yn gynhwysol ac yn groesawgar i deuluoedd o bob lliw a llun. 

Ystyriwch yr awgrymiadau hyn:

· Mae hyblygrwydd yn allweddol – cynigiwch gyfleoedd dros y penwythnos neu yn ystod gwyliau ysgol
· Sicrhewch fod gweithgareddau yn addas i’r oedran ac yn hawdd i deuluoedd eu deall
· Darparwch ddisgrifiadau rôl clir gyda disgwyliadau a thasgau wedi’u hamlinellu
· Cydweithiwch â grwpiau lleol i gynnal digwyddiadau ar y cyd a chyrraedd mwy o deuluoedd


Rhesymau cyffredin pam mae teuluoedd yn gwirfoddoli gyda’i gilydd:

· Treulio amser ystyrlon gyda’i gilydd
· Cwrdd â theuluoedd eraill
· Dysgu am achosion lleol a’u cefnogi
· Addysgu plant am werthoedd a chyfrifoldeb
· Cael hwyl a rhoi cynnig ar rywbeth newydd



Pethau i’w hystyried

Wrth gynllunio gweithgareddau gwirfoddoli i deuluoedd, cymerwch rai camau ychwanegol i sicrhau diogelwch, eglurder, a phrofiad cadarnhaol i bawb dan sylw:

· Mae caniatâd rhiant/gwarcheidwad yn hanfodol i’r rhai dan 18 oed.
· Cadarnhewch ganiatadau ar gyfer gweithgareddau, megis cymeradwyaeth y cyngor ar gyfer mannau cyhoeddus.
· Darllenwch eich polisi yswiriant er mwyn sicrhau ei fod yn cynnwys gwirfoddoli fel teulu.
· Cynhaliwch asesiad risg ar gyfer pob gweithgaredd, gan ystyried galluoedd gwahanol grwpiau oedran a’r amgylchedd.



Rhagor o wybodaeth

